DEN EUROPÆISKE CENTRALBANKS RETNINGSLINJE (EU) 2019/671

af 9. april 2019

om de nationale centralbankers indenlandske operationer i forbindelse med forvaltningen af aktiver og passiver (omarbejdning) (ECB/2019/7)

STYRELSESRÅDET FOR DEN EUROPÆISKE CENTRALBANK HAR —

under henvisning til traktaten om Den Europæiske Unions funktionsmåde, særlig artikel 127, stk. 2, første led,

under henvisning til statutten for Det Europæiske System af Centralbanker og Den Europæiske Centralbank, særlig artikel 12.1 og 14.3, og

ud fra følgende betragtninger:

For at sikre en tilfredsstillende gennemførelse af den fælles pengepolitik er det nødvendigt, at Den Europæiske Centralbank (ECB) specificerer de generelle principper, som de nationale centralbanker skal følge, når de udfører operationer vedrørende aktiver og passiver på eget initiativ. Sådanne operationer bør ikke berøre den fælles pengepolitik.

Begrænsningerne med hensyn til forrentningen af statslige indskud hos de nationale centralbanker, når de optræder som fiskale agenter i henhold til artikel 21.2 i statutten for Det Europæiske System af Centralbanker og Den Europæiske Centralbank, skal nærmere angives for at bevare integriteten af den fælles pengepolitik og give incitament til, at statslige indskud placeres på markedet, for således at fremme forvaltningen af likviditet og gennemførelsen af pengepolitikken i Eurosystemet. Indførelsen af et loft for forrentningen af sådanne indskud, der er baseret på pengemarkedsrenter, fremmer endvidere ECB's overvågning af, hvorvidt de nationale centralbanker overholder forbuddet mod monetær finansiering i overensstemmelse med traktatens artikel 271, litra d).

Forrentningen af andre indskud end statslige indskud i nationale centralbanker må ikke omfattes af forbuddet mod monetær finansiering, og derudover skal den også angives nærmere for at bevare integriteten af den fælles pengepolitik. Som følge af de forskellige institutionelle krav kan de specifikke lofter for forretningen variere, navnlig med hensyn til indskud fra interne kilder, der kan betragtes som svarende til detailkonti eller som værende til administrative formål.

VEDTAGET DENNE RETNINGSLINJE —

transaktioner, som de nationale centralbanker foretager for at gennemføre den fælles pengepolitik i henhold til Styrelsesrådets beslutning,

Artikel 2

Definitioner

I denne retningslinje forstås ved:

1) »national centralbank« (NCB): den nationale centralbank i en medlemsstat, der har euroen som valuta

2) »renten på indlånsfaciliteten« (deposit facility rate): den rente, der anvendes på Eurosystemets indlånsfacilitet

3) »indskud« (deposit): en positiv saldo i euro eller en anden valuta, som hidrører fra midler på en konto, som haves hos en national centralbank, eller fra midlertidige situationer afledt af andre tjenester, som en national centralbank leverer, hvilket giver anledning til, at en forpligtelse bogføres på den pågældende nationale centralbanks balance, som den pågældende nationale centralbank har pligt til at tilbagebetale i henhold til de gældende kontraktlige eller lovgivningsmæssige betingelser, herunder indlån på anfordring og tidsindskud

4) »staten« (government): alle offentlige enheder i en medlemsstat eller offentlige enheder i EU, der er nævnt i traktatens artikel 123, som fortolket på baggrund af Rådets forordning (EF) nr. 3603/93 (3), undtagen offentligt ejede kreditinstitutter, som de nationale centralbanker og ECB behandler på samme måde som private kreditinstitutter henset til tilførslen af centralbankreserver

5) »statslige indskud« (government deposits): ikke-pengepolitiske indskud, som en national centralbank modtager fra staten

6) »statslige indskud i forbindelse med et tilpasningsprogram« (government deposits related to an adjustment programme): indskud af:

a) midler udbetalt af Den Europæiske Stabilitetsmekanisme (ESM), EU-organer eller Den Internationale Valutafond (IMF) til regeringen i en medlemsstat, der har euroen som valuta, som modtager støtte fra et europæisk og/eller IMF-støttet finansielt støtteprogram, og som i henhold til kontrakt eller andre lovgivningsmæssige ordninger har pligt til at holde disse midler i medlemsstatens nationale centralbank

b) midler, som svarer til det akkumulerede overskud i Eurosystemet hidrørende fra græske statsobligationer, der besiddes inden for rammerne af programmet vedrørende værdipapirmarkederne (Securities Markets Programme, SMP), som er blevet overført af regeringer i euroområdet til en særskilt ESM-konto, eller

c) midler, som besiddes af regeringen i en medlemsstat, som modtager eller har modtaget støtte fra et europæisk og/eller IMF-støttet finansielt støtteprogram med den nationale centralbank i medlemsstaten, og som er øremærket udbetaling til långiverne i sådanne programmer, eller som i henhold til de kontraktlige eller lovgivningsmæssige ordninger i forbindelse med programmet eller den efterfølgende programovervågning skal holdes hos den nationale centralbank. I den forbindelse omfatter »øremærket« de forebyggende likviditetsbuffere, som staten skal holde i henhold til de kontraktlige eller andre lovgivningsmæssige ordninger i forbindelse med den efterfølgende programovervågning eller som følge af en undtagelse, som er accepteret af en eller flere kreditorer i finansielle støtteprogrammer, når der foretages en førtidig tilbagebetaling til en anden kreditor i et finansielt støtteprogram.

7) »bruttonationalprodukt« (gross domestic product, GDP): værdien af en økonomis samlede produktion af varer og tjenester, minus forbrug i produktionen, plus skatter af produkter og import netto, i en specificeret periode

8) »ikkepengepolitiske indskud« (non-monetary policy deposits): indskud modtaget af nationale centralbanker fra regeringer og andre eksterne kilder, der bogføres på balancen under en anden post end passivposten L2 (»Forpligtelser i euro over for kreditinstitutter i euroområdet i forbindelse med pengepolitiske operationer«), som defineret inden for rammerne af Eurosystemets harmoniserede balance. Ikkepengepolitiske indskud fra andre eksterne kilder omfatter ikke IMF's konto nr. 1 og konto nr. 2, i henhold til Styrelsesrådets beslutning, eller indskud fra interne kilder, dvs. indskud fra nuværende eller tidligere medarbejdere, filialer eller datterselskaber af den pågældende nationale centralbank, oversøiske monetære myndigheder, som er knyttet til den pågældende nationale centralbank, og som er beliggende i lande og territorier specificeret i traktatens artikel 198

9) »sikret markedsrente« (secured market rate): a) med henblik på tidsindskud denomineret i euro, et af STOXX EUR GC Pooling-indeksene med en tilsvarende løbetid, eller et tilsvarende, hvis det ophører eller ikke længere udgør et benchmark, og b) med henblik på tidsindskud denomineret i en anden valuta end euro, en tilsvarende rente

10) »usikret dag-til-dag markedsrente« (unsecured overnight market rate): a) med henblik på indlån på anfordring denomineret i euro, EONIA (euro overnight index average rate), eller, efter EONIA's ophør, €STR (euro short-term rate, og b) med henblik på indlån på anfordring denomineret i andre valutaer end euro, en tilsvarende rente

11) »egentlig købs- eller salgsforretning« (outright transaction): et køb, salg eller indløsning af et værdipapir, der er bogført på balancen som en anden post end aktivpost A7.1 (»Værdipapirer til pengepolitiske formål«), som defineret inden for rammerne af Eurosystemets harmoniserede balance

12) »værdipapirer« (securities): følgende typer af værdipapirer: a) gældsværdipapirer, b) noterede aktier og c) ejerandele og andele i investeringsforeninger

13) »værdipapirfinansieringstransaktion« (securities financing transaction): en transaktion, der opfylder definitionen i artikel 3, stk. 11, i Europa-Parlamentets og Rådets forordning (EU) 2015/2365 (4), og som omfatter værdipapirer, der er bogført på balancen under en anden post end aktivpost A7.1 (»Værdipapirer til pengepolitiske formål«), som defineret inden for rammerne af Eurosystemets harmoniserede balance, og som består af enten:

a) »udlånstransaktion« (lending transaction): en værdipapirfinansieringstransaktion, som foretages af en national centralbank, hvorved værdipapirer tilvejebringes, eller

b) »lånetransaktion« (borrowing transaction): en værdipapirfinansieringstransaktion, som foretages af en national centralbank, hvorved værdipapirer modtages

14) »bilateral likviditetsordning« (bilateral liquidity arrangement): en ordning, som en national centralbank indgår med en centralbank uden for euroområdet eller en monetær myndighed med det formål at foretage transaktioner for at veksle kontanter i euro til sikkerhedsstillelse i form af andet end kontanter i euro.